text: 
  Støvlerne bankes af. Jeg smider træt de mange lag skitøj og ved med 
  sikkerhed, at hotellets sauna og swimmingpool er mit næste mål.
  
  En velsignet træthed melder sig, da jeg før middagen sidder foran 
  pejsen og stirrer ind i ilden. Ved ikke om jeg sover, tænker eller 
  blot sidder. I hvert fald kan mine ben næsten ikke bære mig ind i 
  den store spisesal.
  
  
  STILFULDT MED MASSER AF MAD
  
  Her er de små borde dækket med navneskilte og små flasker vin med 
  proppen i fra i går. Alle er klædt om til middagen. Børnene sidder 
  vandkæmmede og trætte ved bordene. Kun den orangegule norske Fanta, 
  Solus, kan holde øjne og mund åbne.
  
  Venlig, men stille og kontant betjening af piger med store 
  flæse-forklæder og kraftigt lyst tilbagestrøget hår. De legendariske 
  røde kinder, som man kun kan blive glad af at se på. Der serveres 
  tre måltider i løbet af dagen. Morgenmaden er fantastisk. Grød, müesli
  , svesker, rosiner, kanel, ost, æg, pølse, marmelade, juice og brød i
   alle afskygninger. Bunden lægges.
  
  
  
  